text: Sants estrena el nou vestíbul de l'estació de metro
  Les persones amb mobilitat reduïda poden accedir més fàcilment a partir d'ara a l'estació de metro de Sants, on conflueixen les línies 3 i 5. La Generalitat hi ha instal·lat quatre ascensors i ha substituït les escales que hi havia al passadís de correspondència entre la línia 3 i la línia 5 per una rampa. També s'ha posat en servei el nou vestíbul que permet als usuaris accedir directament a les andanes de la línia 3 a través de diferents escales fixes i mecàniques per l'extrem muntanya del carrer Numància.
  També s'hi han millorat els accessos
  22/09/2004 - 00.00 Actualitzat 23/09/2004 - 11.23
  La remodelació de l'estació del metro de Sants forma part d'un pla d'actuacions que la Generalitat està duent a terme per adaptar la xarxa de metro i dels Ferrocarrils de la Generalitat a les persones amb mobilitat reduïda. Tal com marca la Llei d'Accessibilitat aprovada al Parlament de Catalunya, el més d'un centenar d'estacions que s'inclouen en el pla han d'estar adaptades abans del desembre del 2006. Els dos vestíbuls de l'estació Plaça de Sants estan pendents del projecte definitiu de l'arribada del TGV a Barcelona.